Line Barfod (EL), 2002-10-31:
Enhedslisten kan støtte forslaget.
Selv om det ikke løser det store problem, at mange borgere af økonomiske årsager er nødt til at vælge regelmæssigt tandlægeeftersyn og behandling fra, så er det et lille skridt i en bedre retning.
Det kan i øvrigt undre lidt, når man hører ministeren og de borgerlige ordførere, der ellers taler så varmt for frihed til kommunerne, at man så ikke her vil være med til at give kommunerne frihed til selv at vælge, om man vil tilbyde sine borgere dette.
Det er absurd, at tandbehandling for alle borgere ikke er en del af det offentlige sundhedstilbud, men tværtimod er belagt med en meget stor egenbetaling.
Hvis man har dårlige tænder, har det også betydning for ens ernæring; så har man svært ved at tygge og svært ved at få god mad.
Det giver også ringere livskvalitet, hvis man har dårlige tænder.
Man smiler mere, hvis man har et pænt smil.
Man har bedre social kontakt, hvis man ikke lugter ud af munden.
Dårlig tandsundhed kan også give smerter.
Det kan udvikle sig til alvorlige sygdomme i munden, kan medføre infektion og nedbrud af knogler osv.
Derfor er der ingen tvivl om, at en god tandsundhed også vil betyde en langt bedre sundhed generelt i befolkningen.
Ministeren talte om, at dette forslag ville være med til at klientgøre borgerne.
Tværtimod er min erfaring fra mange års arbejde, at det system, vi har i dag, klientgør borgerne.
Når man skal op og søge på kommunen, hvis der sker noget med éns tænder, og stå med hatten i hånden, så bliver man i høj grad gjort til klient.
Og mange vælger ikke at få gjort noget ved deres tænder, når de skal vælge, om de vil have mad, eller om de vil have gjort noget ved tænderne.
Derfor vil det her kunne være med til, at lidt flere borgere kan få et generelt tilbud, som bliver rettet til andre i samme situation. Det allerbedste ville selvfølgelig være, at det var gratis for alle.
Ligesom det er gratis for alle stadig at gå til en almindelig læge, burde det også være det til tandlægen.
Det håber vi at vi kan få igennem på et tidspunkt, men det her er et lillebitte skridt i den rigtige retning.
Jeg skal først sige fra den radikale ordfører, der desværre ikke kunne være til stede, at De Radikale ikke kan støtte forslaget.
Derefter kan jeg så gå over til, at Enhedslisten godt kan støtte forslaget.
Det er en rigtig god idé at indføre ens hygiejnestandarder på de danske sygehuse, primært fordi det giver bedre og tryggere patientforløb, men også fordi det er samfundsøkonomisk tåbeligt at lade være, og forarbejdet er jo allerede gjort, både på standardiseringsområdet med forberedelse af uddannelsen til hygiejnesygeplejerske og bedømmelsespersonale og med den generelt større fokus på området på de enkelte sygehuse.
Måske er der netop nu mere end nogen sinde brug for ens hygiejnestandarder.
Udlicitering af servicefunktionerne, ikke mindst på rengøringsområdet, er sket på mange sygehuse.
Det har medført mindre fleksibilitet i dagligdagen, når der opstår behov for at ændre på rutiner, for alt, der ikke på forhånd er kontraktaftalt, kan man ikke bare lige justere ind og ud.
Historien for et par år siden om ismaskinerne på Rigshospitalet viste måske en flig af, hvad der kan ske, hvis man ikke husker hver eneste kvadratcentimeter, når man laver udbudsmaterialet, og enhver, der dengang på tv så det bakteriefyldte slim, der gemte sig nede i ismaskinerne, der ikke var blevet gjort rent, vil nok være enig i, at der er behov for at få gjort noget og få gjort noget hurtigt på det her område.
Med det mere frie sygehusvalg og lykkeposen på de 1,5 mia. kr., der skal bruges til merproduktion, vil mange sygehusejere helt naturligt sætte fokus på den øjeblikkelige økonomi og mulighederne for at fremme deres egne interesser osv.
Indarbejdelse af bedre hygiejne giver ikke nogen umiddelbar gevinst.
Det vil være naivt at tro, at arbejdet på Statens Serum Institut og hos Dansk Standard i sig selv fører til nye initiativer på de enkelte sygehuse, så derfor støtter Enhedslisten forslaget.